Eva Kjer Hansen (V), 2004-12-01:
Jeg vil gerne takke for den store opbakning fra de politiske partier til dette lovforslag, og jeg skal til fru Pia Kristensen ikke bare bekræfte, at det her jo er en delaftale omkring finansloven med Dansk Folkeparti og Kristendemokraterne, men også understrege, at det er en del af aftalen, der er indgået med de pågældende partier.
Jeg vil i det hele taget gerne følge op med at kvittere for et godt samarbejde med Dansk Folkeparti på bl.a. ældreområdet, for det er jo ganske rigtigt, som det blev nævnt fra fru Pia Kristensens side, at de 80 mio. kr., der blev afsat i 2003 til særlige tiltag på demensområdet, netop dengang også var en del af finanslovaftalen med Dansk Folkeparti, og jeg er rigtig glad for, at vi har fået sat alle de initiativer i værk, for hele demensområdet er et meget vigtigt område, og det er vigtigt med de forskellige initiativer, som fru Pia Kristensen var inde på.
Det her forslag ligger jo så også i en fin forlængelse af de initiativer, der allerede er taget til at forbedre forholdene for de demente.
Der er flere, der har været inde på, at der her jo kun er tale om vejledende udsagn fra den pågældende, og det er rigtigt, men uanset at plejetestamenterne alene er vejledende, så vil de jo i høj grad kunne hjælpe plejepersonalet til at give en pleje, som er i overensstemmelse med den dementes ønsker og den måde, som den demente tidligere har levet sit liv på.
Men også for de pårørende vil det jo være en hjælp, fordi den ældre selv har ytret sig om, hvad det er, der er værdifuldt for vedkommende, hvordan vedkommende gerne vil leve sit liv, og dermed har man bedre mulighed for at sikre en værdig alderdom for den demente.
Det kan jo netop ikke være juridisk bindende, fordi det jo nemt vil kunne være sådan i forhold til de ønsker, man har haft på det tidspunkt, hvor man var mere velfungerende, at situationen har ændret sig så meget, at nogle af de ønsker måske ville stride imod, hvad der i den konkrete situation ville tjene den ældres tarv.
Derfor kan plejetestamenterne kun være vejledende, så man netop kan indrette plejen efter, hvordan situationen er for den demente.
Men uanset de kritiske kommentarer fra hr. Villy Søvndals side vil jeg dog sige, at jeg glæder mig meget over, at der fra SF’s side er ændret i retorikken, for jeg har jo bemærket, at i forhold til de udmeldinger, der tidligere har været fra hr. Villy Søvndal i medierne, om, at det her forslag var lidt poppet, tror jeg ordet var, så er det dog nu blevet til, at man bakker op om lovforslaget og til trods for de kritiske bemærkninger synes, at man vil stemme for.
Jeg synes til gengæld, det er ærgerligt, at hr. Villy Søvndal i taldiskussionen ikke ønskede at bekræfte over for hr. Hans Andersen, at de tal, der blev refereret til, netop var nogle tal, der fremgik af Danmarks Statistik, og hvor Danmarks Statistik selv understregede i forbindelse med talmaterialet, at det ikke var sammenligneligt med sidste års tal af den grund, at man have ændret opgørelsesmetoden.
Jeg synes, det er ærgerligt, når vi under debatter her i Folketingssalen ikke kan få de korrekte informationer.
Så var fru Line Barfod inde på, at det er et forkert ord at kalde det plejetestamenter, men derfor indgår det jo også netop, at der er tale om vejledende tilkendegivelser.
Og det er jo så i øvrigt tilkendegivelser, der kan være både skriftlige og mundtlige eller findes i anden form.
Med hensyn til diskussionen om normering vil jeg sige, at den jo altid kan være interessant at tage, men her er fokus jo netop på den pågældende borger og det at give den pågældende borger muligheden for at ytre sig, mens man endnu kan, mens man endnu ikke er så hårdt ramt af sin demens, at man ikke længere kan give sit besyv med om, hvad det er for nogle værdier, man har.
Derfor er fokus her jo netop på, at man på et tidligt stade, hvor man måske får konstateret begyndende demens, netop har muligheden for at tilkendegive, hvad det er, der er værdifuldt for en i livet.
Så skal jeg endelig sige til fru Pia Kristensen i forbindelse med den meget triste sag om den demente, der forlod plejehjemmet, at vi for, jeg tror et år eller halvandet år siden jo netop havde en diskussion om, hvilke muligheder der skulle være for at undgå de situationer, hvor demente forlader plejehjemmet, og hvor vi jo rent faktisk lempede reglerne omkring brug af alarm- og pejlesystemer.
Men jeg vil nu helt konkret prøve at se på, hvordan vi kan sikre, at kommunerne får større viden om de forskellige muligheder, der er omkring alarm- og pejlesystemer, og at kommunerne kan se, hvad man gør nogle steder, og måske lade sig inspirere deraf i forhold til de initiativer, man måtte tage i den enkelte kommune.